Avainsanat

Tiivistelmä



Avainsanat

1. Henkilöiden vapaa liikkuvuus - Työntekijät - Sijoittautumisvapaus - Perustamissopimuksen määräykset - Henkilöllinen ulottuvuus - Jäsenvaltion kansalainen, jolla on muussa jäsenvaltiossa annettu yliopistollinen jatkotutkintotodistus

(ETY:n perustamissopimuksen 48 ja 52 artikla)

2. Henkilöiden vapaa liikkuvuus - Työntekijät - Sijoittautumisvapaus - Jäsenvaltion lainsäädäntö erityisen yhteisön lainsäädännön puuttuessa alalla, joka koskee jäsenvaltion kansalaisen muussa jäsenvaltiossa saaman yliopistollisen jatkotutkintotodistuksen käyttöä - Hyväksyttävyys - Edellytykset

(ETY:n perustamissopimuksen 48 ja 52 artikla)

Tiivistelmä

$$1. Sellaisen yhteisön kansalaisen tilanteessa, jolla on ammattiin pääsyä tai ainakin taloudellisen toiminnan harjoittamista helpottava muussa jäsenvaltiossa annettu yliopistollinen jatkotutkintotodistus, sovelletaan yhteisön oikeutta myös siltä osin, kuin kysymyksessä ovat kyseisen kansalaisen suhteet siihen jäsenvaltioon, jonka kansalainen hän on.

Perustamissopimuksen 48 ja 52 artiklassa taattu työntekijöiden vapaa liikkuvuus ja sijoittautumisoikeus ovat yhteisön järjestelmässä perusvapauksia, jotka eivät täydellisesti toteutuisi, jos jäsenvaltiot voisivat kieltäytyä soveltamasta yhteisön oikeussääntöjä sellaisiin kansalaisiinsa, jotka ovat käyttäneet hyväkseen mahdollisuutta vapaaseen liikkumiseen ja sijoittautumiseen ja jotka ovat tällä tavoin hankkineet ammatillisen pätevyyden toisessa jäsenvaltiossa kuin siinä, jonka kansalaisuus heillä on.

2. Se seikka huomioon ottaen, että tarve suojella mahdollisesti asiantuntematonta yleisöä sellaisten yliopistollisten tutkintotodistusten väärinkäytöltä, joita ei ole annettu siinä maassa tätä tarkoitusta varten säädettyjen normien mukaisesti, jossa tutkintotodistuksen haltija haluaa sitä käyttää, on laillinen intressi, joka oikeuttaa kysymyksessä olevan jäsenvaltion taholta sellaisten perustamissopimuksessa taattujen perustavaa laatua olevien vapauksien rajoittamisen, joita kyseisen jäsenvaltion kansalainen on käyttänyt mennessään muuhun jäsenvaltioon täydentämään koulutustaan, ja lisäksi niin kauan kuin ei ole yhdenmukaistettu edellytyksiä, joissa jatkotutkintotodistuksen haltija oikeutetaan käyttämään todistusta muissa jäsenvaltioissa kuin siinä, jossa kyseinen todistus on annettu, perustamissopimuksen 48 ja 52 artiklaa on tulkittava siten, että ne eivät ole esteenä sille, että jäsenvaltio kieltää omia kansalaisiaan, joilla on muussa jäsenvaltiossa annettu yliopistollinen jatkotutkintotodistus, käyttämästä tätä todistusta sen alueella ilman viranomaisilta saatua lupaa.

Hallinnollisen menettelyn, johon asianomaisen on tässä tarkoituksessa alistuttava, ainoana tavoitteena tulee olla tutkia, onko yliopistollinen jatkotutkintotodistus lainmukaisesti annettu, jos menettely on helposti kaikkien käytettävissä eikä siinä kanneta kohtuuttoman suuria hallinnollisia maksuja; kaikki luvan epäämistä koskevat päätökset tulee voida saattaa tuomioistuimen käsiteltäväksi, asianomaisen on voitava saada tietoonsa kyseisen päätöksen perusteet ja lupamenettelyn noudattamatta jättämisestä säädetyt rangaistukset eivät saa olla suhteettomia kyseisten oikeussääntöjen rikkomisen vakavuuteen nähden.